Regionsudvalgets resolution om »Det Europæiske År for Lokalt og Regionalt Demokrati« (97/C 42/06)

REGIONSUDVALGET

henviser til sin beslutning af 21. september 1995 om at afgive resolution om Det Europæiske År for Lokalt og Regionalt Demokrati og henvise det forberedende arbejde til Underudvalg 7;

henviser til det forslag til resolution, som Underudvalg 7 den 6. september videresendte til plenarforsamlingen med Irma Peiponen og Eurig Wyn som ordførere;

henviser til det arbejdsdokument med resolutionens begrundelser, som Underudvalg vedtog den 6. september 1996;

finder, at traktaten om Den Europæiske Union, særlig artikel A, hvori det fastsættes, at hensigten er at etablere en stadig snævrere union, i hvilken beslutningerne træffes så nært på borgerne som muligt, og EF-traktatens artikel 3 B, som omhandler subsidiaritetsprincippet, og artikel 198 A, B og C, som omtaler oprettelsen af Regionsudvalget, betoner samarbejdet med de lokale myndigheder;

finder, at en af grundtankerne i den europæiske integrationsproces er en demokratisk styreform;

finder, at de demokratiske spilleregler til stadighed skal udvikles;

finder, at afstanden mellem borgerne og Fællesskabets institutioner skal gøres mindre;

finder, at de folkevalgte regionale og lokale instanser har en vigtig rolle at spille som supplement til Europa-Parlamentet og medlemsstaternes parlamenter med hensyn til at øge bevidstheden om EU's arbejde og styrke den demokratiske legitimitet af EU's aktiviteter;

finder, at det får stadig større betydning, at EU-borgerne anerkender og støtter principperne om regionalt og lokalt demokrati;

finder, at Europarådet gør et betydningsfuldt arbejde med henblik på at udvikle og styrke det lokale og regionale demokrati i Europa;

finder, at der bør tages hensyn til Europarådets charter vedrørende kommunalt selvstyre (»Council of Europe: The European Charter of Local Selv-Government«);

finder, at venskabsbyforbindelser spiller en afgørende rolle for den mellemfolkelige forståelse og for udbredelsen af demokratisk tankegang;

opfordrer Europa-Kommisionen til at fremlægge et relevant forslag til beslutning for Rådet;

har på sin 15. plenarforsamling af 13.-14. november 1996 (mødet den 13. november) enstemmigt vedtaget følgende resolution.

Med henblik på

- at gøre EU's borgere mere bevidste om den centrale betydning, det regionale og lokale demokrati har for Unionen og stimulere borgerne til at deltage i den demokratiske proces;

- at udvikle det lokale og regionale demokrati ved bl.a. at åbne det lokale og regionale demokratis organer for individer og grupper, som ikke på nuværende tidspunkt har tilstrækkelige påvirkningsmuligheder, f.eks. unge, indvandrere og kvinder;

- udvikle de unges forståelse for den lokale og regionale forvaltning;

- at fremme et dynamisk partnerskab mellem de regionale og lokale myndigheder og EU-institutionerne;

- at betone de folkevalgte lokale og regionale instansers rolle i et demokratisk, decentraliseret og åbent EU;

- at anskueliggøre venskabsbyforbindelsers betydning som et vigtigt bidrag til virkeliggørelse af »Borgernes Europa«bør 1998 gøres til »Det Europæiske År for Lokalt og Regionalt Demokrati«, og der bør i den forbindelse udarbejdes et handlingsprogram for det lokale og regionale niveau.

Bruxelles, den 13. november 1996.

Pasqual MARAGALL i MIRA

Formand for Regionsudvalget